จัดอันดับความยากง่ายทำธุรกิจ
ทุกๆ ปีธนาคารโลกจะประเมินเพื่อจัดอันดับความยากง่ายในการประกอบธุรกิจของประเทศต่างๆ ซึ่งจะมีการประกาศผลได้เดือน ต.ค.นี้ โดยดัชนีชี้วัดมี 10 ด้าน คือ 1.การเริ่มต้นธุรกิจ 2.การขออนุญาตก่อสร้าง 3.การขอใช้ไฟฟ้า 4.การจดทะเบียนทรัพย์สิน 5.การได้รับสินเชื่อ 6.การคุ้มครองผู้ลงทุน 7.การชําระภาษี&nbsp; 8.การค้าระหว่างประเทศ 9.การบังคับให้เป็นไปตามข้อตกลง 10.การแก้ปัญหาล้มละลาย
6 เม.ย. 2558

ทุกๆ ปีธนาคารโลกจะประเมินเพื่อจัดอันดับความยากง่ายในการประกอบธุรกิจของประเทศต่างๆ ซึ่งจะมีการประกาศผลได้เดือน ต.ค.นี้ โดยดัชนีชี้วัดมี 10 ด้าน คือ 1.การเริ่มต้นธุรกิจ 2.การขออนุญาตก่อสร้าง 3.การขอใช้ไฟฟ้า 4.การจดทะเบียนทรัพย์สิน 5.การได้รับสินเชื่อ 6.การคุ้มครองผู้ลงทุน 7.การชําระภาษี  8.การค้าระหว่างประเทศ 9.การบังคับให้เป็นไปตามข้อตกลง 10.การแก้ปัญหาล้มละลาย
นอกจากนี้ ธนาคารโลกจะใช้เกณฑ์พิจารณา 4 เรื่อง คือ ขั้นตอนการดำเนินงานที่ง่ายและสะดวก ค่าใช้จ่ายที่ประหยัดและไม่แพง การมีกฎระเบียบที่เกี่ยวข้องและทันสมัย และมีระยะการดำเนินงานที่มีความรวดเร็ว โดยในปี 2557 ธนาคารโลกได้มีการจัดอันดับความยากง่ายในการประกอบธุรกิจของไทยอยู่ในอันดับที่ 26 จาก 189 ประเทศ 
 น.ส.รื่นวดี สุวรรณมงคล อธิบดีกรมบังคับคดี เปิดเผยว่า ในส่วนของกรมบังคับคดีเกี่ยวข้อง 2 หัวข้อ คือ การบังคับให้เป็นตามข้อตกลงและแก้ไขปัญหาล้มละลาย ซึ่งขณะนี้กรมบังคับคดีได้มีการปฏิรูปกฎหมาย 2 ฉบับ คือ ร่าง พ.ร.บ.หลักประกันทางธุรกิจ พ.ศ. ... และร่าง พ.ร.บ.ล้มละลาย ฉบับที่... เพื่อให้มีความสอดคล้องกับสภาพเศรษฐกิจของปัจจุบัน
รวมทั้งประสานไปยังสำนักงานศาลยุติธรรมให้มีการแก้ไขกฎหมายให้สอดคล้อง คือ ร่าง พ.ร.บ.แก้ไขเพิ่มเติมประมวลกฎหมายวิธีพิจารณาทางแพ่ง พ.ศ. ... ซึ่งอยู่ในขั้นตอนเสนอให้สภานิติบัญญัติพิจารณาต่อไป ทั้งนี้จะต้องผลักดันกฎหมายให้เสร็จภายในวันที่ 1 มิ.ย.นี้ เพราะมีผลต่อการที่ธนาคารโลกจะนำไปประเมินในการจัดอันดับของประเทศไทย
ในขณะเดียวกันกรมบังคับคดีได้เตรียมนำระบบอิเล็กทรอนิกส์มาใช้ เช่น การทำแอพพลิเคชั่นเพื่อรวบรวมสินทรัพย์ที่จะขายทอดตลาด การนำระบบอิเล็กทรอนิกส์มาใช้ในสำนักงาน และนำระบบจีพีเอสมาใช้ในการยึดอายัดทรัพย์ เพื่อลดขั้นตอนการทำงาน ในขณะเดียวกันมีนโยบายไกล่เกลี่ยข้อพิพาทในชั้นบังคับคดี โดยเน้นกลุ่มลูกหนี้ครัวเรือน หนี้รายย่อย หนี้ธุรกิจเอสเอ็มอี และกลุ่มลูกหนี้เงินกองทุนเพื่อการศึกษา (กยศ.)